Eskom verander wéér van beurtkragfaseArgieffoto bloot ter illustrasie. (Foto: Unsplash) Beurtkrag sal Donderdag vanaf 21:00 na fase 3 afgeskaal word. Dié fase sal dan tot Vrydag 05:00 geld waarna fase 2 tot Saterdag 05:00 sal inskop. Volgens Eskom het die kragvoorsiener die afgelope 24 uur nog kragopwekkingskapasiteit bygekry wat dit nou vir hom moontlik maak om na fase 3 af te skaal. Dít volg nadat ’n eenheid elk weer in diens gestel is by die Koeberg-, Medupi-, Kriel-, Duvha-, Kusile- en Tutuka-kragstasies. ’n Eenheid elk by die Majuba- en Arnot-kragstasies het wel intussen uitgeskop terwyl ’n enkele eenheid by Matla noodgedwonge afgeskakel moes word. Dit is dus steeds nodig om beurtkrag in te stel en die volgende twee dae sal gebruik word om noodreserwes verder op te vul ter voorbereiding vir die week wat voorlê, sê die kragvoorsiener. Sowat 5 449 MW is tans op beplande instandhouding terwyl 14 161 MW kapasiteit weens tegniese probleme nie beskikbaar is nie. “Ons herinner verbruikers daaraan dat beurtkrag die laaste uitweg is om die bestendigheid van die stelsel te handhaaf, ongeag watter fase ingestel word. Eskom wil lede van die publiek graag daarvan verseker dat daar ’n baie lae waarskynlikheid van ’n stelselineenstorting is. Daar is dus geen rede tot kommer nie.”